**10.    Arbejdstidsregler for lærere fra august 2015**

Sagsnr.: 219-2015-14007

**Sagsfremstilling**

Sagen fremlægges med henblik på, at Økonomiudvalget godkender, at forvaltningen genoptager forhandlinger med DLF, kreds 30 om et fælles forståelsespapir om praksis i Hillerød Skolevæsen for arbejdstidsregler for lærere.

Baggrund

Arbejdstidsreglerne for lærere var frem til sommeren 2014 reguleret ved overenskomst og lokale arbejdstidsaftaler. Fra august 2014 er arbejdstidsregler for lærere reguleret ved lov, og i Hillerød Kommune lavede i foråret 2014 et fælles forståelsespapir med lærerkredsen gældende for Hillerød Skolevæsen om, hvordan praksis om arbejdstidsreglerne skal administreres på skolerne.

Formålet med det fælles forståelsespapir var at skabe tydelighed, tryghed og klarhed i en forandringsproces og således befordre et godt arbejdsmiljø for medarbejderne. Det fælles forståelsespapir er etårigt og udløber til sommeren 2015.

Desuden fastlagde Hillerød Kommune nogle bestemmelser i et ledelsespapir. Formålet med ledelsespapiret var at sikre en ensartet udmøntning af arbejdstidsreglerne i Hillerød skolevæsen.

Både ledelsespapiret og det nuværende fælles forståelsespapir er vedhæftet som bilag til orientering.

Justerede rammer gældende fra august 2015

Kommunernes Landsforening og Lærernes Centralorganisation har d. 15. februar 2015 indgået forlig om fornyelse af overenskomsten inkl. et bilag om arbejdstid. Forliget afventer nu godkendelse af parternes kompetente forsamlinger.

Overenskomsten med bilag gør det nødvendigt, at justere det fælles forståelsespapir på nogle punkter. Bilaget om arbejdstid indeholder en del lighedspunkter med det fælles forståelsespapir i Hillerød Kommune, og forvaltningen vurderer, at implementeringen af overenskomsten og bilaget om arbejdstid ikke vil betyde markante ændringer i praksis på skolerne i Hillerød Kommune.

Skolerne skal snarest muligt kende rammerne for deres planlægning af næste skoleår, og derfor anbefaler forvaltningen, at Økonomiudvalget godkender, at forvaltningen genoptager forhandlinger med lærerkredsen om et justeret fælles forståelsespapir gældende fra august 2015.

**Retsgrundlag**

Lov 409 af 26. april 2013 om arbejdstidsregler for lærere.

**Økonomi**

Ikke relevant for sagen, idet den afsatte personaleressource forudsættes at kunne dække de lovpligtige undervisningstimer til eleverne og efterleve lovgivning og overenskomstregler for læreres og pædagogers løn- og ansættelsesvilkår.

**Indstilling**

Direktionen indstiller, at Økonomiudvalget godkender, at forvaltningen genoptager forhandlinger med DLF, kreds 30 om et fælles forståelsespapir gældende fra august 2015.

**Bilag**

|  |  |
| --- | --- |
| 219-2015-55994 | Fælles Forståelsespapir marts 2014.pdf |
| 219-2015-55993 | Ledelsespapir marts 2014.pdf |

**Beslutning**

**Økonomiudvalget  den 18. marts 2015**

Fraværende:Ingen.

Økonomiudvalget godkendte indstillingen.